Det fortæller DR Nordjylland. De seneste tal fortæller, at omkring 2000 danskere hvert år får konstateret modermærkekræft. Og det er rekordmange. Alene på Aalborg Universitetshospital bliver der i gennemsnit spottet fire-fem tilfælde af den livsfarlige sygdom om ugen. - Vi har cirka 200 her på afdelingen hvert år, som får konstateret modermærkekræft. Og dobbelt så mange, der får spottet hudkræft. Og det er alt for mange, siger sygeplejerske Henriette Nielsen, der arbejder på Plastikkirurgisk Afdeling på det nordjyske universitetshospital til DR Nordjylland. Hun siger, at det rammer både unge og ældre. De ældre, fordi de ikke vidste bedre for år tilbage. De unge, fordi de trods kampagnerne alligevel ikke har den fornødne respekt for solen. Risikoen stiger med antallet af skoldninger og forbrændinger. Antallet af kræftramte har været støt stigende de seneste mange år.

Referat:
Trods massive oplysningskampagner får rekordmange danskere stadig modermærkekræft og endnu flere andre former for hudkræft.